Il-Kunsill ta' Stabbilizzazzjoni u ta' Assoċjazzjoni bejn l-Eks-Repubblika Jugoslava tal-Maċedonja u l-UE (KSA) kellu t-tnax-il laqgħa tiegħu fl-20 ta' Lulju 2015. Il-laqgħa kienet ippreseduta mis-Sur Nikola Poposki, Ministru għall-Affarijiet Barranin tal-Eks-Repubblika Jugoslava tal-Maċedonja. Min-naħa tal-Unjoni Ewropea, il-laqgħa kienet ko-preseduta mis-Sur Lajčák, Viċi Prim Ministru u Ministru għall-Affarijiet Barranin u Ewropej tar-Repubblika Slovakka, f'isem ir-Rappreżentant Għoli Federica Mogherini. Il-Kummissarju Johannes Hahn irrappreżenta lill-Kummissjoni Ewropea. Ipparteċipa wkoll il-Viċi Prim Ministru għall-Affarijiet Ewropej tal-Eks-Repubblika Jugoslava tal-Maċedonja, is-Sur Fatmir Besimi. Il-KSA ħa nota tat-talba tal-pajjiż biex jinfetħu n-negozjati għall-adeżjoni, b'kont meħud tar-rakkomandazzjonijiet tal-Kummissjoni f'dan is-sens. Innota wkoll il-konklużjonijiet tal-Kunsill tas-16 ta' Diċembru 2014, tal-21 ta' April 2015 u tat-23 ta' Ġunju 2015. Il-KSA eżamina l-iżviluppi ewlenin ta' matul il-perjodu preċedenti fir-rigward tal-ilħuq tal-kriterji politiċi. Il-KSA ddiskuta l-kriżi politika fil-pajjiż li ilha għaddejja żmien twil, kif ukoll kwistjonijiet serji u sistemiċi ta' stat tad-dritt fir-rigward tal-interċettazzjoni ta' komunikazzjonijiet. Huwa laqa' l-qbil li ntlaħaq fil-15 ta' Lulju bejn il-mexxejja tal-erba' partiti politiċi ewlenin, iffaċilitat mill-UE, biex tintemm il-kriżi politika u appella sabiex dan jiġi implimentat malajr in bona fede, inklużi l-prijoritajiet urġenti ta' riforma dwar kwistjonijiet sistemiċi ta' stat tad-dritt li l-partiti kollha qablu dwarhom. Il-KSA nnota t-tħejjija mill-gvern tal-abbozz ta' Pjan ta' Azzjoni li jindirizza l-prijoritajiet urġenti ta' riforma fl-oqsma tal-istat tad-dritt u l-ġudikatura, l-amministrazzjoni pubblika, il-mezzi tal-informazzjoni, ir-riforma elettorali, ir-relazzjonijiet interetniċi u l-governanza ekonomika, kif ukoll l-implimentazzjoni tar-rakkomandazzjonijiet tal-Kumitat ta' Inkjesta tal-24 ta' Diċembru u li l-gvern diġà beda xi azzjonijiet b'mod partikolari dwar kampanji pubbliċi ta' informazzjoni, il-liġi tat-tisfija u l-istatistika tal-amministrazzjoni pubblika. Laqgħa tad-Djalogu ta' Livell Għoli dwar l-Adeżjoni f'Settembru, li tinkludi l-oppożizzjoni u s-soċjetà ċivili, ser teżamina r-riżultati miksuba. Il-KSA nnota wkoll it-talba tal-UE għal investigazzjoni indipendenti u bir-reqqa dwar l-allegazzjonijiet kollha, inklużi dawk ta' abbużi potenzjali li nkixfu fil-pubbliku bl-interċettazzjonijiet telefoniċi, b'rispett sħiħ tal-proċess dovut, il-prinċipju tal-indipendenza tal-prosekuzzjoni u l-ġudikatura u l-preżunzjoni tal-innoċenza. Il-KSA fakkar li l-kooperazzjoni reġjonali u r-relazzjonijiet tajbin mal-ġirien jibqgħu essenzjali. Il-KSA laqa' b'sodisfazzjon il-parteċipazzjoni kontinwa u attiva tal-pajjiż fil-kooperazzjoni reġjonali, kif ukoll il-presidenza tagħha tal-Inizjattiva tal-Ewropa Ċentrali. Il-KSA nnota wkoll il-pressjonijiet migratorji fil-pajjiż u fir-reġjun, l-isforzi li saru sal-lum u l-konferenza ta' livell għoli ppjanata għax-xhur li ġejjin, kif imfissra fil-Konklużjonijiet tal-Kunsill Ewropew tal-25 u s-26 ta' Ġunju 2015. Fir-rigward tal-iżviluppi ekonomiċi, il-KSA nnota li l-ekonomija tal-pajjiż uriet tkabbir ġmielu s-sena li għaddiet, inżammet stabbiltà makrofinanzjarja ġenerali u l-ambjent inflazzjonarju baqa' favorevoli. Huwa laqa' b'sodisfazzjon il-Programm ta' Riforma Ekonomika li jkopri l-perjodu 2015-2017 u ħeġġeġ lill-gvern biex jimplimenta azzjonijiet ta' segwitu bbażati fuq ir-rakkomandazzjonijiet speċifiċi għall-pajjiż mid-Djalogu Ekonomiku u Finanzjarju li sar f'Mejju 2015. Innota u inkoraġġixxa l-ħidma li għaddejja fl-amministrazzjoni tal-finanzi pubbliċi. Il-KSA faħħar il-progress fil-programmazzjoni tal-għajnuna futura mill-UE u l-isforzi li jindirizzaw in-nuqqasijiet fl-assorbiment tal-fondi tal-UE li jtejbu l-kapaċità tal-istituzzjonijiet involuti fl-implimentazzjoni tagħhom. Il-KSA nnota wkoll il-progress tajjeb miksub f'diversi oqsma koperti mill-Ftehim ta' Stabbilizzazzjoni u Assoċjazzjoni. Huwa laqa' b'sodisfazzjon il-livell għoli ta' integrazzjoni kummerċjali u l-adeżjoni mal-Konvenzjoni tal-UE dwar Proċedura Komuni ta' Tranżitu. Il-KSA fakkar fil-proposta tal-Kummissjoni ta' Ottubru 2009 dwar it-tranżizzjoni għat-tieni stadju tal-Ftehim ta' Stabbilizzazzjoni u Assoċjazzjoni. Huwa kkonferma li d-deċiżjoni dwar il-proposta tibqa' f'idejn il-Kunsill tal-UE.